मालूम हो कि अमरिया इलाके में बिजली आपूर्ति के लिए शहर से न्यूरिया, मझोला होते हुए लाइन गई है। आलम यह है कि अमरिया तक तो किसी तरह बिजली पहुंच जाती है, लेकिन आगे के गांवों की आपूर्ति अक्सर काट दी जाती है। पिछले एक सप्ताह से क्षेत्र के गांव कटमटा, नयागांव, केसरपुर, फरीदपुर, सद्दरपुर, पंडरा और मूसाकोनी में बिजली सप्लाई नहीं पहुंच रही है। इससे इन गांवों के करीब साढ़े आठ हजार लोग अंधेरे में रहने को विवश हैं। इस भीषण गर्मी में बिजली न आने के कारण जहां लोगों को राहत नहीं मिल रही है, वहीं ट्यूबवेल न चलने से सिंचाई कार्य प्रभावित हो रहा है। इन गांवों के सुरेश कुमार, रधुवीर, दीनानाथ, कल्लू, इदरीश, शरीफ, लियाकत, हसनैन, सीताराम, रामविलास, श्यामबिहारी, रामनरेश, कामता प्रसाद, जगदीश कुमार आदि दर्जनों लोगों ने सब स्टेशन अमरिया पहुंचकर शिकायत भी दर्ज कराई, लेकिन फिर भी कोई सुनवाई नहीं हुई।